ኮሮና ያደበዘዘው የበዓል ገበያ
 በአዲስ አበባ ከተማ የበዓል ሰሞን የገበያና ድባብ ግርግር ትዕይንት መመልከት እንግዳ ጉዳይ አይደለም። በተለይ ለፋሲካ በዓል ገበያተኞች በዓሉ ከመድረሱ አስቀድመው ቅቤ፣ ዘይት፣ ሽንኩርት፣ ዶሮ፣ በግ፣ እንቁላል፣ ዱቄትና መሰል ሸቀጦችን እንደ አቅማቸው ሲገበያዩ ማየት የተለመደ ነው። የዘንድሮው የትንሣኤ በዓል ግን ከኮሮና ቫይረስ ሰሞናዊ ጉዳይ ጋር ተያይዞ የደበዘዘ ይመስላል። እንኳን ለበዓላት ይቅርና በአዘቦት ቀናት ‹‹የሰው አይነት›› የሚታይባትና የሀገር ልብስ በገፍ የሚሸጥባት ሽሮሜዳ ለትንሣኤ በዓል መዳረሻ ጭር ማለቷ የዚሁ ማሳያ ነው። ወይዘሪት ሃይማኖት ዳጨው በሽሮ ሜዳ የባህል አልባሳት ሱቅ ውስጥ ብቻዋን ተቀምጣ ቆዝማለች። ወቅቱ የበዓል መዳረሻ እንደመሆኑ የባህል አልባሳት በብዛት የሚሸጡበት ነበር። ነገር ግን በኮሮና ቫይረስ ምክንያት ጭንቅ ውስጥ ገብቶ የሰነባበተው የአገሬው ሰው ሽሮ ሜዳን ‹‹አይንሽን ላፈር›› በማለቱ ሃይማኖት ተስፋ አድርጋ የምትጠብቀው ገዥ የለም። ‹‹እንዲሁ ሥራ ውዬ መጣሁ›› ብላ ራሷን በሥነ ልቦና ለማደስ ካልሆነ በቀር ሱቁን መክፈቱ ምንም ዋጋ እንደሌለው ትናገራለች። የበዓል መዳረሻ ድባብም የዚያኑ ያህል ደብዝዞባታል። እንደ ወይዘሪት ሃይማኖት ገለፃ፤ በአሁን ወቅት ሰው የቅንጦት የሚላቸውንና ለበዓል ፍጆታ የሚያውላቸውን አልባሳትም ሆነ መሰል ዕቃዎች ከመግዛት ይልቅ ቫይረሱ ከከፋ ብሎ ሌሎች ግብዓቶችን በየቤቱ እያከማቸ ይገኛል። አስቀድሞ መጠንቀቁ እንዳለ ሆኖ በዚህ መልኩ በዓልን ማሳለፍ ግን የነበረውን ትውፊት ያደበዝዛል። የኮሮና ቫይረስ ሥርጭት የበዓሉን ድባብ እንዳደበዘዘው የሚናገሩት በአዲስ አበባ በተለምዶ መነን ሰፈር ነዋሪ የሆኑት ወይዘሮ ፀሐይ ማሞ ናቸው። ኢትዮጵያ የቫይረሱ ተጠቂዎች መኖራቸውን ሪፖርት ካደረገችበት ጊዜ ጀምሮ ከሞላ ጎደል ጥንቃቄ እየተደረገ መሆኑንና የቫይረሱ ሥርጭት ከዕለት ወደ ዕለት እየጨመረ በመምጣቱ በዓላትን ጨምሮ በማህበረሰቡ ውስጥ ሲከናወኑ የነበሩ ማህበራዊ ሁነቶች እየተስተጓጎሉ እንደሆነ ገልፀዋል። በዘንድሮው የትንሣኤ በዓል የሚደረገው ቅድመ ዝግጅትም በፊት ከተለመደው አንፃር በሁሉም መልኩ መቀዘቀዙን አስረድተዋል። ወይዘሮ ፀሐይ እንደሚሉት፤ በተለያዩ የበዓል ገበያዎች በሚደረገው የግብይት ሥርዓት ላይ ቫይረሱን ፍራቻ ብዙዎች እንቅስቃሴ አያደርጉም፤ ለበዓሉ ግብዓት የሚሆኑ ነገሮችም እንደ ከዚህ ቀደሙ አስቀድመው ገበያ ላይ አልቀረቡም። በጥቃቅንና አነስተኛ ኢንተርፕራይዞች የሚዘጋጁ የመንገድ ላይ ሽያጮችም የሉም። በዚህ የተነሳ በዓልን ከተለመደው ድባብ ወጣ ባለ መልኩ ለማክበር በዝግጅት ላይ ናቸው። በአንድ የሸማች ሱቅ
ውስጥ ወረፋ ይዞ
ዱቄት ለመግዛት በሰልፍ
ላይ ያገኘነው የሽሮ
ሜዳ ሰፈር ነዋሪ ወጣት ኤፍሬም ከተማ በበኩሉ፤ የትንሣኤን በዓል ለማክበር እንደ ከዚህ ቀደሙ ጉጉት እንዳላደረበት ተናግሯል። ይህ የሆነው ደግሞ የኮሮና ቫይረስ የዓለማችን ቁጥር አንድ ሥጋት በመሆኑና በዓሉን ለማክበር ‹‹እንደ ልብ›› መንቀሳቀስና ማህበራዊ መስተጋብርን በተለምዶው ለማስኬድ አመቺ ባለመሆኑ ምክንያት እንደሆነ ወጣት ኤፍሬም ይናገራል። የበዓል እንቅስቃሴው በተወሰነ መልኩ መረጋጋቱም ‹‹የገበያ ግርግር ለሌባ ያመቻል›› የሚለው አገራዊ ብሂል እንዲታሰብበት ማድረጉን ወጣት ኤፍሬም ተናግሯል። ለበዓሉ መዳረሻ በየመንገዱና በየገበያው የነበረው ትርምስ በኮሮና ቫይረስ ሥጋት ምክንያት መቀዛቀዙን የሚናገረው ወጣት ኤፍሬም፤ በእርግጥም ይህ መሆኑ በኋላ ከሚመጣው ጦስ ለመትረፍ ስለሚያስችል ወቅቱን በእንዲህ አይነት ሁኔታ ውስጥ ሆኖ ማሳለፉን በበጎ ጎን መመልከት እንደሚገባም አስገንዝቧል። ይሁንና ይህ የሚስተዋለው በሁሉም የመገበያያ ስርፍራዎች አለመሆኑን፤ እንደ አትክልት ተራና መሰል የገበያ ስፍራዎች የሚደረገው ጥንቃቄ አሁንም ክፍተት እንደሚስተዋልባቸው ገልጿል።አዲስ ዘመን ሚያዚያ 9/2012አዲስ ገረመው 